
Grane, Oppdal og Sunndal kommuner


04/7778  ARTS-VI-MOK
14.10.2004

445.21

Fellingstillatelse på bjørn i Grane kommune og i Oppdal og Sunndal kommuner – andre-gangs forlengelse av virketid

Direktoratet viser til fellingstillatelse på en bjørn i deler av Grane kommune gitt av Fylkesmannen i Nordland den 24. september 04, og til fellingstillatelse på en bjørn i deler av Oppdal og Sunndal kommuner gitt av Fylkesmannen i Sør-Trøndelag i samråd med Møre og Romsdal fylke den 16. september 04. Videre vises til direktoratets vedtak av 28. september 04 hvor fellingstillatelsenes virketid ble forlenget fram til og med 15. oktober 04.
Grane og Oppdal kommuner har søkt om ytterligere forlengelse av fellingstillatelsenes virketid. I begge områder vises til at det jevnlig blir registrert ferske sportegn etter bjørn, og kommunene mener de skadevoldende individene fortsatt oppholder seg innenfor fellingsområdene. Grane kommune viser til at det er påvist nye skader på tamrein og sau gjennom hele fellingsperioden, de siste skadene ble påvist den 13. oktober hvor det ble funnet 2 tamrein og 1 sau drept av bjørn. Det vises videre til at det er en god del tamrein i området, og at det fortsatt er en del sau i utmark noe som ifølge kommunen skyldes at sauen er urolig og vanskelig å få ned fra utmarksbeite. Oppdal kommune viser til at det innenfor fellingsområdet ble registrert ferske spor etter bjørn den 12. oktober, og ønsker med bakgrunn i de omfattende bjørneskadene på sau som har vært i området siste beitesesong at fellingsperioden utvides ytterligere.

Direktoratet forlenger med dette virketiden for de ovenfor nevnte fellingstillatelser fram til og med 31. oktober 04. Øvrige vilkår gitt av Fylkesmannen i Nordland i vedtak av 24. september 04, av Fylkesmannen i Sør-Trøndelag i vedtak av 16. september 04 og av direktoratet i vedtak av 28. september 04 gjelder uendret. Direktoratet vil understreke at forlengelse av fellingstillatelsenes virketid ut over 31. oktober ikke er aktuelt. Årstiden tilsier at bjørnens hiperiode nærmer seg, og fellingsforsøk på bjørn som har gått i hi anses ikke for aktuelt. 

Vedtaket kan påklages til Miljøverndepartementet innen 3 uker, jf. forvaltningsloven §§ 28 og 29. En eventuell klage skal fremsettes for direktoratet, jf. forvaltningsloven § 32.

Med hilsen

Terje Bø e.f.
Morten Kjørstad

